Publication: Magyar Közlöny
Issue: MK-1998-110 (Year: 1998, Number: 110)
Era: 1990-2004
Section: Az Országos Választási Bizottság a választási eljárásról szóló 1997. évi C. törvény 34. §-a (2) bekezdésének j) pontja
Paragraph Index: 979

d) A szabadságukat töltő magyar MFO tagok fogvatartásáról, valamint az ügyben tett bármely további lépésről az izraeli hatóságok — a Jegyzőkönyvnek és a konzuli gyakorlatnak megfelelően — azonnal bejelentést tesznek az MFO Főigazgatójának és a Magyar Köztársaság Kormánya kinevezett képviselőjének. A jelen bekezdés értelmében az MFO részére átadásra került MFO tag által elkövetett bűncselekmény bármely tárgyalásán, a magyar jogszabályokkal összhangban, jelen lehet az ezen bűncselekmény állítólagos sértettje, a sértett családtagja és/vagy képviselője. Az izraeli hatóságok által — a jelen bekezdés értelmében — fogva tartott MFO tagok számára biztosítani kell az alkalmazandó jogszabályban lefektetett minden eljárási garanciát, beleértve a következő garanciákat is: (i) ésszerű időn belül történő, ügyvéddel való konzultáció lehetősége; (ii) a fogvatartással kapcsolatos eljárás során a letartóztatott személy személyesen megválaszthatja védőjét, amennyiben a védelemhez szükséges anyagi források hiányát jelzi, a bírósághoz fordulhat ingyenes jogi képviselet biztosítása céljából; (iii) jogtalanul fogva tartott személy kiadásának elrendelése (a fogvatartás jgoszerűségének bíróság általi megvizsgálása); A fogva tartott személynek joga van továbbá: (i) megfelelő tolmács igénybevételére, amennyiben szükségesnek ítéli; (ii) katonai rögtönbíráskodás alkalmazásának tilalma; (iii) a konzuli gyakorlatnak megfelelően az MFO és a Magyar Köztársaság Kormánya képviselőivel történő kapcsolattartásra, illetve arra, hogy ezek a képviselők jelen lehessenek a fogvatartással kapcsolatos eljárások során; (iv) az alkalmazott börtönszabályoknak megfelelően az MFO és a Magyar Köztársaság Kormánya képviselőinek, illetve közeli hozzátartozóinak a látogatását fogadni, és e látogatások során anyagi és egészségügyi támogatást elfogadni.

Source: https://magyarkozlony.hu/hivatalos-lapok/1650f0f6939e2828ba8d92e15d5c87c8829083c8/dokumentumok/72d23f23bbd2d044fa50b787ae1cb540a021f77f/letoltes